Sukladno preporuci Međunarodne dijabetičke federacije (engl. International Diabetes Federation) Svjetski dan šećerne bolesti obilježava se 14. studenog. Tema obilježavanja Svjetskog dana šećerne bolesti 2018. i 2019. godine je „Obitelj i šećerna bolest“ (engl. The Family and Diabetes). Cilj kampanje je podizanje svijesti o utjecaju šećerne bolesti na obitelj oboljele osobe, promicanje edukacije obitelji i oboljelih, prevencija i važnost uloge obitelji u skrbi i liječenju za oboljele.

Prevalencija šećerne bolesti za dobnu skupinu od 18-99 godina u svijetu je u 2017. godinu iznosila 8,8%, a u Europi 9,1%. Pored visoke prevalencije šećerne bolesti, izražen je trend porasta tipa 2 bolesti, koji se uobičajeno javlja kod odraslih, ali sve češće i kod djece i adolescenata.

Hrvatskoj je 2018. godine registrirano 303 992 osobe sa šećernom bolešću, a pretpostavlja se da još preko 40 % slučajeva nije dijagnosticirano te da se ukupni broj oboljelih kreće i do 500 000.

Dijabetes je vodeći uzrok smrti 4,4% ukupno umrlih osoba, i nalazi se na 4. mjestu ljestvice vodećih uzroka smrti u 2017. godini.

Uloga obitelji je ključna ne samo u brizi o šećernoj bolesti već i u prevenciji kroz usvajanje zdravih životnih navika. Ne pušenje, nepijenje alkohola, uredna tjelesna težina, tjelesna aktivnost i pravilna prehrana: sve su to navike koje se usvajaju i žive u obiteljskom domu. Društvena pak zajednica treba učiniti zdravije izbore građanima lakše dostupne.